เลขา กพฐ.ยืนยัน ร่างประกาศการรับนักเรียนปีการศึกษา 2563 เสร็จทันเดือน ก.ย.นี้อย่างแน่นอน ด้าน รมว.ศธ.กำชับ เกณฑ์รับนักเรียนต้องเสมอภาค และ ตรวจสอบได้
นายสุเทพ ชิตยวงษ์ เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ขณะนี้การจัดทำประชาพิจารณเรื่องแนวปฎิบัติการรับนักเรียน ปี 2563 ได้ดำเนินการเสร็จเรียบร้อยแล้ว ซึ่งคาดว่าในเร็วๆนี้จะนำเข้าที่ประชุมให้คณะกรรมการการศึกษาขั้นพื้นฐาน (กพฐ.) และหลังจากนั้นจะนำเสนอให้นายณัฏฐพล ทีปสุวรรณ รัฐมนตรีว่าการกระทรวงศึกษาธิการ พิจารณาต่อไป         โดยในการหารือร่วมกับรัฐมนตรีว่าการกระทรวงศึกษาธิการถึงการขับเคลื่อนคุณภาพการศึกษา ได้ย้ำว่าการดำเนินการอะไรก็ตามไม่ว่าจะเป็นการปรับกฎระเบียบหรือวางแนวปฎิบัติจะต้องโปร่งใสและเป็นธรรมสามารถตรวจสอบได้ รวมถึงจะต้องสร้างความเสมอภาคทางการศึกษา และเด็กทุกคนจะต้องมีที่เรียน ซึ่งข้อสำคัญต้องยึดหลักการพัฒนาคุณภาพการศึกษาเป็นที่ตั้ง        เลขาธิการคณะกรรมการการศึกษาขั้นพื้นฐาน กล่าวอีกไปว่า สำหรับการทำประชาพิจารณเกณฑ์การรับนักเรียนปีการศึกษา 2563 นั้น เท่าที่ดูในรายละเอียดเป็นที่แน่นอนว่าการรับนักเรียนในปีการศึกษาหน้า จะกระจายอำนาจไปให้สำนักงานเขตพื้นที่การศึกษา (สพท.)และ ศึกษาธิการจังหวัด (กศจ.) เป็นผู้ดำเนินการจัดทำหลักเกณฑ์โดยให้ส่วนกลางทำเฉพาะปฎิทินการรับนักเรียน เพราะที่ผ่านมามีเสียงสะท้อนว่านโยบายการรับนักเรียนออกมาจากส่วนกลางกำหนด และต้องใช้ดำเนินการเหมือนกันทุกโรงเรียน ซึ่งบริบทของแต่ละพื้นที่มีความแตกต่างกัน และโรงเรียนกทม.ก็แตกต่างจากโรงเรียนในต่างจังหวัดจึงไม่สามารถใช้เกณฑ์รับนักเรียนเดียวกันทั้งหมดได้ ดังนั้นเกณฑ์รับนักเรียนควรให้แต่ละพื้นที่ได้กำหนดตามความเหมาะสมเอง อย่างไรก็ตามยืนยันว่าการจัดทำร่างประกาศการรับนักเรียนปีการศึกษา 2563 จะเสร็จทันตามกรอบระยะเวลาภายในเดือน ก.ย.นี้แน่นอน